
ПРЕССЪОБЩЕНИЕ
31 юли 2026 г.
Разяснения и предупреждение на Европейските надзорни органи относно криптоактивите
Във връзка с прилагане на изискванията на Регламента относно пазарите за криптоактиви (MiCA) Европейските надзорни органи издадоха разяснения относно криптоактивите, както и предупреждение за възможните рискове от използване или инвестиране в криптоактиви, включително рисковете от измами и фалшиви схеми. 

В разясненията се посочва какво представляват криптоактивите, видовете криптоактиви, както и кой криптоактив е регулиран съгласно MiCA и кой не е. Представени са основните характеристики на криптоактивите, попадащи в обхвата на MiCA, а именно: токените за електронни пари, токените, обезпечени с активи и криптоактивите, различни от токени, обезпечени с активи, или от токени за електронни пари. В разясненията се посочва кои доставчици на криптоактиви са регулирани в ЕС, къде може да бъде проверено дали даден доставчик е лицензиран, както и какви са рисковете от установяване на отношения с доставчици, които не са лицензирани в ЕС.

В предупреждението относно криптоактивите са представени основните рискове, с които могат да се сблъскат потребителите при използване или инвестиране в криптоактиви, а именно: екстремни движения на цените, ликвидни рискове, заблуждаваща информация, измами и хакерски атаки, ограничена защита и сложност на продукта. 

Пълните текстове на разясненията и предупреждението се намират тук и тук.

